“เชลล์”ประกาศลดการใช้จ่ายปีหน้า ตามแผนเทคโอเวอร์ “บีจี”
"เชลล์"ประกาศลดการใช้จ่ายปีหน้า ตามแผนเทคโอเวอร์ "บีจี"
23 ธ.ค. 2558

บริษัทรอยัล ดัชท์ เชลล์ ซึ่งเป็นผู้ผลิตน้ำมันยักษ์ใหญ่จากเนเธอร์แลนด์ เปิดเผยว่า บริษัทประกาศปรับลดการใช้จ่ายปี 2559 ลงอีก 2 พันล้านดอลลาร์ เหลือ 3.3 หมื่นล้านดอลลาร์ พร้อมปรับลดคาดการณ์งบประมาณของปีนี้ลงอีก 1 พันล้านดอลลาร์เหลือ 2.9 หมื่นล้านดอลลาร์
การประกาศดังกล่าวเกิดขึ้นเนื่องจากเชลล์เตรียมควบรวมกิจการกับบริษัท บีจี กรุ๊ป ซึ่งเป็นบริษัทพลังงานของอังกฤษ โดยนักลงทุนของทั้งสองบริษัทจะลงมติในวันที่ 27-28 ม.ค. 2559 ต่อการควบรวมกิจการของบริษัททั้งสอง
ทั้งนี้ การได้รับการอนุมัติจากที่ประชุมผู้ถือหุ้นของบริษัทจะช่วยขจัดอุปสรรคสุดท้ายต่อการที่เชลล์เข้าเทคโอเวอร์บีจี ซึ่งจะทำให้มีการก่อตั้งบริษัทที่ทำการซื้อขายก๊าซธรรมชาติ (LNG) ที่ใหญ่ที่สุดในโลก ซึ่งมีมูลค่าตลาดในเดือนเม.ย.ที่ระดับ 7 หมื่นล้านดอลลาร์ แต่ขณะนี้มีมูลค่าเหลือเพียง 5.3 หมื่นล้านดอลลาร์
ก่อนหน้านี้ เชลล์เปิดเผยว่า ทางบริษัทจะปลดพนักงานออกจำนวน 2,800 คน หลังการควบกิจการกับบีจี
ทั้งนี้ อุตสาหกรรมน้ำมันต่างเผชิญกับแรงกดดัน หลังจากราคาน้ำมันทรุดตัวลงแล้วกว่า 66% นับตั้งแต่พุ่งแตะ 114 ดอลลาร์ในปีที่แล้ว